Si Jesu-Kristo so Bugtong 
a Manangilaban 


Sikatoy mananak na sakey a laki, tan tawagen mon Jesus, ta 
sikatoy mangilaban ed saray totoo to ed saray kasalanan da. 
Mateo 1:21 


Ta ontan lay panangaro na Dios ed sankamundoan, kanyan inter 
toy bogbogtong ya Anak to, pian siopaman a manisia ed sikato 
et ag nabalang no ag ingen nawalaan na bilay ya andi-anggaan. 
Juan 3:16 


Inkuanen Jesus ed sikato, Siak so dalan, say katwaan, tan say 
bilay. Anggapoy makaasingger ed ama no ag diad panamegley 
ko. Juan 14:6 


Anggapo met so kilalaban ed siopaman, ta anggapo lay arum a ngaran 
ed silong na tawen ya inter ed saray totoo, a diad panamegley to et 
nilaban itayo. Gawa 4:12. 


Ta say sankaunaan ya imbangat ko ed sikayo so inawat ko met, a si Cristo 
inatey parad saray kasalanan tayo, onung na ibabagay Masanton Sulat: 
tan sikatoy imponpon, tan inmoli ed komatlon agew unong ed saray 
masanton sulat: 1 Corinto 15:3-4 


Diad panamegley nen Cristo dinondon itayo lad panamegley na dala to, 
say pakaperdona na saray kasalanan tayo, unong ed baleg a grasya to, 
Efeso 1:7 


Walay apatiran katuaan ya nepeg tayon talosan a maong: 
1. Inaro kan maong na Dios. 


Labay ton nawalaan kay bilay ya andi-anggaan ed tawen a kaiba To. 
Ta ontan lay panangaro na Dios ed sankamundoan, kanyan inter toy 
bogbogtong ya Anak to, pian siopaman a manisia ed sikato et ag 

nabalang no ag ingen nawalaan na bilay ya andi-anggaan. Juan 3:16 


Labay ton nawalaan kay daakan tan makabaliksan a bilay a kaiba To. 
Onsabi so matakew no ag pian mantakew, mamatey, tan manderal. 
Linma ak pian nawalaan ira na bilay, tan nawalaan ira na daakan. 
Juan 10:10 


Anggaman ontan, dakel a totoo so ag makaeksperiensya na 
makabaliksan a bilay tan ag ira segurado no walaan ira na bilay ya andi- 
anggaan lapud... 


2. Say too et makasalanan lapud inkatoo to. Kanian sikatoy nisian ed 
Dios. 


Nankasalanan so amin. 

Ta amin et nankasalanan, tan ag da naabot so gloria na Dios, Roma 3:23 
Ta say panangaro ed kuarta so lamot na amin a kaugsan... 

1 Timoteo 6:10 


Say bayar na kasalanan et patey. 
Ta say bayar na kasalanan et patey... Roma 6:23 


Ibabaga na Biblia so duaran klase na ipapatey: 


e |patey ed laman 
Tan singa nigana ed saray totoo ya ompatey a maminsan, balet kayari to 
et say panangukom: Hebreos 9:27 


e |patey ed espiritu odino andi-anggaan ya inkasian ed Dios diad 
impierno. 

Balet saray matakot, ag mananisia, tan makapadimla, tan managpatey, 
tan managlawan, tan managsalamangka, tan saray managtalintao, tan 
amin a matila, et nawalaan na betang da ed dayat a mandarlang ed apoy 
tan asupre. Apocalipsis 21:8 


No say too et nisian ed Dios lapud kasalanan to, antoy solusyon 
ed sayan problema? Mabetbet ya isipen tayo ya saray solusyon 
et: relihyon, maong iran gawa, tan maong ya ugali. 


Balet saksakey labat so solusyon ya nanlapud Dios. 

3. Si Jesukristo labat so dalan ya mamaarap ed tawen. 

Saya so deklarasyon na Dios. 

Inkuanen Jesus ed sikato, Siak so dalan, say katwaan, tan say 


bilay. Anggapoy makaasingger ed ama no ag diad panamegley 
ko. Juan 14:6 


Binayaran toy sigpot a dusa ed saray kasalanan tayo. 

Ta si Kristo met et inatey a maminsan parad saray kasalanan, say matunong 
parad saray ag matunong, pian niyakar to itayo ed Dios, ya inatey ed laman, 
balet binilay ed espiritu: 1 Pedro 3:18 

Diad panamegley nen Cristo dinondon itayo lad panamegley na dala to, say 
pakaperdona na saray kasalanan tayo, unong ed baleg a grasya to: Efeso 1:7 


Walad sikato so sipan na bilay ya andi-anggaan. 

Say manisia ed anak to et walay bilay ya andi-anggaan, balet siopaman ya 
ag manisia ed anak to et ag to nawalaan na bilay, no ag ingen mansiansia 
ed sikato so sanok na Dios. Juan 3:36 

Ta say bayar na kasalanan et patey: balet say regalo na Dios et bilay ya andi- 
anggaan diad panamegley nen Jesu-Cristo a Katawan tayo. Roma 6:23 


4. Kaukolan tayoy manisia ed si Jesu-Kristo pian nilaban itayo. 


Say kilalaban tayo et lapud grasya na Dios diad panamegley na 
pananisia tayod si Jesu-Kristo. 

Ta nilaban kayo lapud grasya na Dios diad panamegley na 
pananisia: tan saya aliwan nanlapud sikayon dili: saya so 
langkap na Dios: aliwan lapud saray gawa, pian anggapo so 
manpasirayew. Efeso 2:8-9 


Ta siopaman ya ontawag ed ngaran na Katawan et nilaban. 
Roma 10:13 


Pikakasi na Makasalanan 


Ipikasim iya tekep na pananisia: 

Katawan a Jesus, baleg a salamat ed panangaro yod siak. 
Ipapatua ko ya makasalanan ak tan kerewen koy panamerdona 
yo. Salamat ed impatey mo ed krus, inkiponpon, tan inmoli ed 
bilay pian bayaran mo ray amin ya kasalanan ko. 
Manmamatalek ak ed sika bilang Katawan tan Manangilaban ko. 
Aawaten koy regalom ya bilay ya andi-anggaan tan iter koy bilay 
ko ed sika. Tulongan mo ak ya onuren ko ray amin a ganggan 
mo tan magmaliw ak a makapaliket ed arap mo. Amen. 


No nanmatalek ka ed si Jesu-Kristo, saray onggendan so agawa ed 
sika: 


e Natan, walaan ka na bilay ya andi-anggaan ed Dios. 

Tan saya so linawa na angibaki ed siak: balang sakey a 
makanengneng ed Anak tan manisia ed sikato et nawalaan na bilay 
ya andi-anggaan. Juan 6:40 


e Amin ya kasalanan mo et abayaran tan aperdona la. 

(apalabas, kaplesan, arapen) 

Balet sayan too, kayari ton angisaklang na saksakey a bagat parad 
saray kasalanan, et yinmurong ed nikawanan na Dios ed andi- 
anggaan: Hebreos 10:12 


e Balon pinalsa ka ed pakanengneng na Dios. Saya so gapoan na balon bilay mo. 
Kanyan no say sakey a too et nikasakey ed Cristo, sikato so sakey a balon pinalsa: 
linmabas la ray daan a bengatla: nia, amin a bengatla nagmaliw a balo. 
2 Corinto 5:17 


e Nagmaliw kan anak na Dios. 
Balet amin ya angawat ed sikato, inikdan to ray pakayarin magmaliw ya anak na 
Dios, salanti, saramay manisia ed ngaran to: Juan 1:12 


Saray maong a gawa et aliwan dalan pian nilaban itayo, no ag ingen paneknek o 
bunga na kilalaban tayo. 

Ta pinalsa itayo na Dios, a pinalsa itayo ed Cristo Jesus a manggawa na saray 
maung a gawa, ya inparaan la na Dios pian manbilay itayo. Efeso 2:10 


Bendisyonan ka na dios! 


